Betlehem 9. apríla (TASR) - Nová kresťanská ozbrojená skupina Brigády na obranu Baziliky Narodenia Pána sa dnes prihlásila k pondelňajšej streľbe na izraelských vojakov, ktorí držia v obkľúčení betlehemskú baziliku. Bojovníci doteraz neznámej ozbrojenej skupiny zranili podľa vlastných slov troch vojakov.
Vo vyhlásení, ktoré dnes faxom dostala pobočka francúzskej agentúry AFP v Betleheme, sa uvádza, že Brigáda na obranu Baziliky Narodenia Pána sa "pripája k ozbrojenému boju palestínskych národných a islamistických organizácií proti Izraelu". Cieľom novej kresťanskej ozbrojenej skupiny je obrana a oslobodenie betlehemskej baziliky.
"Budeme koordinovať naše operácie s Brigádami mučeníkov al-Aksá (blízke hnutiu Fatah palestínskeho prezidenta Jásira Arafata) a Izzedín al-Kassám (ozbrojené krídlo radikálneho islamistického hnutia Hamas)," píše sa vy vyhlásení.
Existenciu Brigády na oslobodenie Baziliky Narodenia Pána sa nepodarilo overiť z nezávislého zdroja. V prípade, že by sa vznik takejto skupiny potvrdil, išlo by o prvý prípad vstupu kresťanov do ozbrojeného boja na palestínskych územiach od začiatku druhej intifády.
Podľa zdrojov izraelskej armády boli pri prestrelke zranení iba dvaja jej príslušníci. Pri incidente izraelskí vojaci zastrelili v budove susediacej s bazilikou jedného Palestínčana a v komplexe kláštora vypukol požiar. Rád františkánov odsúdil izraelskú streľbu na miesto, kde sa narodil Ježiš Kristus, ako "neopísateľné barbarstvo s dlhodobými a nevypočítateľnými následkami".